b'\n_START_ARTICLE_\nHLK-1\n_START_PARAGRAPH_\nHLK-1 "Spartak" on \xc3\xbcheistmeline puitkonstruktsiooniga \xc3\xb5ppepurilennuk, mis ehitati 1958. aastal Eesti NSV-s, omal j\xc3\xb5ul VS\xc3\x9c "Spartak" ja ALMAV\xc3\x9c Tallinna Lennuspordi Klubi entusiastide eestvedamisel. _NEWLINE_HLK-1 headeks omadusteks on v\xc3\xa4ikesed m\xc3\xb5\xc3\xb5tmed ja lihtne ehitus. HLK-1 ehitamise eestvedajaks ja projekteerijaks oli klubi mudellennuinstruktor Endel Helme. Konstruktsioonijooniste k\xc3\xbcsimusega tegeles p\xc3\xb5hiliselt veel Illar Link. Kokku kulus purilennuki ehitamiseks 9000 t\xc3\xb6\xc3\xb6tundi. HLK-1 projekti aluseks on 1934. aastal austerlase Ulrich H\xc3\xbctteri konstrueeritud purilennuk H\xc3\xbctter H 17.\n_START_SECTION_\nPurilennuki kirjeldus\n_START_PARAGRAPH_\nHLK-1 (Helme, Link, Keedus) on \xc3\xbcleni valmistatud puidust. P\xc3\xb5hiliseks materjaliks on m\xc3\xa4nnipuitliistud ja aviokasevineer. \xc3\x9cksikuid osi \xc3\xbchendavad s\xc3\xb5lmed ja juhtimisseadmed on metallkonstruktsiooniga._NEWLINE_Ehitusskeemilt on HLK-1 normaalset t\xc3\xbc\xc3\xbcpi, \xc3\xbcheistmeline, toestatud \xc3\xbclatiivaline purilennuk. Tiib on \xc3\xbchetaoline, \xc3\xbchekontuurne. Tiiva ninaosa, alates talast, on kaetud vineeriga, mis moodustab v\xc3\xa4\xc3\xa4ndele t\xc3\xb6\xc3\xb6tava kontuuri (n\xc3\xb6. D-kontuuri). Paindele t\xc3\xb6\xc3\xb6tava tiiva tala, mis on valmistatud m\xc3\xa4nnipuitv\xc3\xb6\xc3\xb6dest, vineerseinaga, topelt-T kujulise ristl\xc3\xb5ikega. Paindemomendi v\xc3\xa4hendamiseks on tiiva t\xc3\xbcveosa toestatud, m\xc3\xa4nnipuidust tilgakujulise profiiliga toed kinnituvad kere ja tiivaga \xc5\xa1arniirselt. Tiiva tagaosa, talast tahapoole, on kaetud riidega, mis tiiva t\xc3\xb6\xc3\xb6st osa ei v\xc3\xb5ta. _NEWLINE_Purilennuki kere koosneb fermiribadest, pikiliistudest ja t\xc3\xb6\xc3\xb6tavast vineerkattest. Stabilisaatori ehitus on analoogne tiivale. Teliku moodustab kummiamortisatsiooniga puitsuusk ja teraslehtedest valmistatud sabakark. Purilennuki juhtimisseadmed on tavalise ehitusskeemiga. Kabiinis asuv juhis on trossidega sidestatud k\xc3\xb5rgust\xc3\xbc\xc3\xbcriga ja osaliselt j\xc3\xa4ikade t\xc3\xb5mmitsatega, osaliselt trossidega \xc3\xbchendatud        tiiva otste tagaservas asuvate kaldt\xc3\xbc\xc3\xbcridega (eleroonidega). Kere \xc3\xb5hutakistuse v\xc3\xa4hendamiseks suletakse kabiini ava poollahtise kupliga, mis on istmele ronimise ajaks \xc3\xa4rav\xc3\xb5etav.'